Кнігі выдае за свой кошт. Ці дорага? Жартуе ў адказ, маўляў, столькі грошай аддала, што ўсе курорты аб’ехала б і ў норкавай шубе да пят хадзіла б. На самай справе бухгалтэрыя простая. Грошы — з дзвюх пенсій, сваёй і мужа. Тыражы — невялікія. Для сям’і і свайго кола зацікаўленых чытачоў, якія пасля выступленняў вясковай пісьменніцы на творчых сустрэчах, публікацый у друку з’явіліся па ўсёй краіне. Эканомія — за кошт самастойнай падрыхтоўкі і афармлення тэкстаў. За гады, што займаецца літаратурай, Валянціна асвоіла камп’ютар, спецыяльныя праграмы, сама звярстаць кнігу можа. Сама і фотаздымкі робіць для ілюстрацый.